[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.10.2008

COM(2008) 609 τελικό

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η διοργανική συμφωνία της 17ης Μαΐου 2006[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠΠ) μέσω μηχανισμού ευελιξίας, εντός του ετήσιου ανώτατου ορίου των 500 εκατομμυρίων EUR, πέραν των ποσών για τους αντίστοιχους τομείς του δημοσιονομικού πλαισίου. Οι κανόνες επιλεξιμότητας για τις συνεισφορές από το Ταμείο θεσπίζονται στον κανονισμό (ΕΚ) αριθ. 1927/2006[2] του Ευρωπαϊκού Κοινοβουλίου και του Συμβουλίου.

Οι υπηρεσίες της Επιτροπής διενέργησαν εμπεριστατωμένη εξέταση των τεσσάρων αιτήσεων της Ιταλίας σύμφωνα με τον κανονισμό (ΕΚ) αριθ. 1927/2006 και ιδίως τα άρθρα 2, 3, 4 , 5 και 6.

Τα σημαντικότερα στοιχεία των αξιολογήσεων συνοψίζονται ως εξής:

Υποθέσεις EGF/2007/05/IT/Sardegna, EGF/2007/06/IT/Piedmont, EGF/2007/07/IT/ Lombardy και EGF/2008/01/IT/Tuscany

1. Οι αιτήσεις κατατέθηκαν από τις ιταλικές αρχές στην Επιτροπή τις ακόλουθες ημερομηνίες: Σαρδηνία 9 Αυγούστου 2007, Πιεμόντε 10 Αυγούστου 2007, Λομβαρδία 17 Αυγούστου 2007 και Τοσκάνη 12 Φεβρουαρίου 2008. Και οι τέσσερεις αιτήσεις βασίζονταν στα ειδικά κριτήρια παρέμβασης του άρθρου 2 στοιχείο β) του κανονισμού (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου και υποβλήθηκαν εντός της προθεσμίας των 10 εβδομάδων που αναφέρεται στο άρθρο 5 του κανονισμού αυτού.

2. Η Ιταλία υπέβαλε και τις τέσσερεις αιτήσεις δυνάμει του κριτηρίου παρέμβασης του άρθρου 2 στοιχείο β) του κανονισμού (ΕΚ) αριθ. 1927/2006, η εφαρμογή του οποίου προϋποθέτει τουλάχιστον 1.000 απολύσεις εντός περιόδου 9 μηνών σε τομέα NACE ( στατιστική ταξινόμηση των οικονομικών δραστηριοτήτων ) αναθ. 2[3] σε μία περιφέρεια ή σε δύο συνορεύουσες περιφέρειες (NACE αναθ. 2 κλάδος 13 «παραγωγή κλωστοϋφαντουργικών υλών» σε επιχειρήσεις στις περιφέρειες Σαρδηνίας, Πιεμόντε, Λομβαρδίας και Τοσκάνης).

3. Από τις τέσσερεις αιτήσεις προκύπτουν τα ακόλουθα αριθμητικά στοιχεία οριστικών απολύσεων:

- Σαρδηνία: 1.044 απολύσεις κατά τη διάρκεια της εννεάμηνης περιόδου αναφοράς (27 Οκτωβρίου 2006 έως 26 Ιουλίου 2007) στον τομέα 13 της NACE 2[4] (παραγωγή κλωστοϋφαντουργικών υλών), στην περιφέρεια NUTS II ITG2 της Σαρδηνίας.

- Πιεμόντε: 1.537 απολύσεις κατά την εννεάμηνη περίοδο αναφοράς (1 Σεπτεμβρίου 2006 έως 31 Μαΐου 2007) στον τομέα 13 της NACE 2 (παραγωγή κλωστοϋφαντουργικών υλών) στη περιφέρεια NUTS II ITC4 του Πιεμόντε.

- Λομβαρδία: 1.816 απολύσεις κατά την εννεάμηνη περίοδο αναφοράς (1 Σεπτεμβρίου 2006 έως 31 Μαΐου 2007) στον τομέα 13 της NACE 2 (παραγωγή κλωστοϋφαντουργικών υλών) στην περιφέρεια NUTS II ITC4 της Λομβαρδίας.

- Τοσκάνη: 1.558 απολύσεις κατά την εννεάμηνη περίοδο αναφοράς (1 Μαρτίου έως 30 Νοεμβρίου 2007) στον τομέα 13 της NACE 2 (παραγωγή κλωστοϋφαντουργικών υλών) στην περιφέρεια NUTS II ITE15 της Τοσκάνης.

4. Η ανάλυση της σχέσης μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου βασίζεται στις ακόλουθες πληροφορίες. Οι αιτήσεις περιγράφουν τις απολύσεις στις τέσσερεις περιφέρειες στο πλαίσιο της ριζικής αλλαγής που σημειώθηκε στην κατανομή της παραγωγής κλωστοϋφαντουργικών προϊόντων. Το παγκόσμιο εμπόριο στους τομείς των κλωστοϋφαντουργικών προϊόντων και της ένδυσης κυριαρχείται όλο και περισσότερο από τρίτες χώρες (ιδίως Κίνα και Ινδία) και χώρες όπως η Τουρκία και το Μπαγκλαντές συνεχίζουν να αυξάνουν το μερίδιό τους στην παγκόσμια παραγωγή. Η ευρείας κλίμακας αναδιάρθρωση στις ευρωπαϊκές βιομηχανίες κλωστοϋφαντουργικών προϊόντων και ειδών ένδυσης από το 1990 και εξής είχε ήδη οδηγήσει στην αύξηση της παραγωγής και στον επαναπροσανατολισμό της παραγωγής προς προϊόντα υψηλής ποιότητας, σε συνδυασμό με μείωση του εργατικού δυναμικού περίπου κατά το ένα τρίτο στο διάστημα 1990-2004[5].

5. Παράλληλα με τις γενικές μεταβολές στην αγορά, οι παραγωγοί κλωστοϋφαντουργικών προϊόντων της Κοινότητας βρέθηκαν αντιμέτωποι με αυξημένο ανταγωνισμό ειδικής φύσεως μετά τη λήξη της συμφωνίας πολυινών (ΣΠΙ) η οποία είχε επιβάλει ποσοστώσεις όσον αφορά τα κλωστοϋφαντουργικά προϊόντα και τα είδη ένδυσης που οι αναπτυσσόμενες χώρες μπορούσαν να εξάγουν στις αναπτυγμένες. Η λήξη της ΣΠΙ (και της συμφωνίας για τα κλωστοϋφαντουργικά προϊόντα και τα είδη ένδυσης που την ακολούθησε) το 2005, άνοιξαν τις κοινοτικές αγορές κλωστοϋφαντουργικών προϊόντων και ειδών ένδυσης στον ελεύθερο ανταγωνισμό από τον αναπτυσσόμενο κόσμο. Από το 2004 έως το 2006, ο όγκος των ειδών ένδυσης που εισήχθησαν την Κοινότητα παρουσίασε ετήσια αύξηση ύψους 10% περίπου. Τούτο οφείλεται κυρίως στη σημαντική αύξηση των εισαγωγών από την Κίνα, μετά τη λήξη της ΣΠΙ.

Οι απολύσεις στην Ιταλία εντάσσονται στη γενική τάση που παρατηρήθηκε στον κλάδο της ένδυσης και των εξαρτημάτων ένδυσης στην Κοινότητα για μετεγκατάσταση της παραγωγής τους σε χώρες χαμηλότερου κόστους εκτός της ΕΕ, όπως αποδείχθηκε σε προηγούμενη αίτηση που αφορούσε τη Μάλτα[6]. Στις αιτήσεις τους οι ιταλικές αρχές παρείχαν στατιστικά στοιχεία από τα οποία προκύπτει ότι οι απολύσεις είναι άμεση συνέπεια των εξελίξεων που παρουσιάστηκαν στην παγκόσμια βιομηχανία κλωστοϋφαντουργικών προϊόντων.

6. Οι ιταλικές αρχές χρησιμοποίησαν την ίδια αιτιολογία και στις τέσσερεις αιτήσεις δηλαδή ότι ενώ η λήξη της ΣΠΙ και της συμφωνίας για τα κλωστοϋφαντουργικά προϊόντα και τα είδη ένδυσης ήταν προβλέψιμη, η οικονομική επίπτωση που είχε γενικά στη βιομηχανία κλωστοϋφαντουργικών προϊόντων της Ιταλίας και ιδίως στις τέσσερεις περιφέρειες ήταν πολύ εντονότερη απ’ ό,τι μπορούσε να προβλεφθεί. Οι ιταλικές αρχές προέβλεψαν ότι η λήξη της ΣΠΙ θα είχε συνολικά χαμηλή επίπτωση στην παραγωγή και στην απασχόληση πράγμα το οποίο δεν συνέβη. Οι επιπτώσεις από τη λήξη της ΣΠΙ και η επακόλουθη μείωση της ζήτησης για ιταλικά κλωστοϋφαντουργικά προϊόντα οδήγησε πολλές από τις επιχειρήσεις στις οποίες πραγματοποιήθηκαν οι απολύσεις να επενδύσουν σε μια σειρά από τεχνολογικές αναβαθμίσεις στις διαδικασίες παραγωγής στην προσπάθειά τους να περιορίσουν τις δαπάνες και να διαφοροποιήσουν το φάσμα των προϊόντων. Οι εν λόγω επενδύσεις ωστόσο δεν απέτρεψαν τη σοβαρή μείωση των παραγγελιών και τον αυξημένο ανταγωνισμό από παραγωγούς κλωστοϋφαντουργικών προϊόντων τρίτων χωρών.

7. Στις τέσσερεις αιτήσεις οι τοπικές και περιφερειακές επιπτώσεις παρουσιάζονται ως εξής:

- Σαρδηνία: Η επαρχία Νuoro στην οποία έλαβαν χώρα οι απολύσεις αποτελεί το βασικό κόμβο παραγωγής κλωστοϋφαντουργικών προϊόντων της Σαρδηνίας. Έχει υψηλό ποσοστό ανεργίας (10,8% το 2006 σε σύγκριση με τον εθνικό μέσο όρο του ιδίου έτους που ανήλθε σε 6,8%), με τα υψηλότερα ποσοστά στις κατηγορίες τόσο των νεώτερων όσο και των γηραιότερων ανέργων. Το 2005, το ποσοστό απασχόλησης στην επαρχία Νουόρο ανήλθε σε 51,6% έναντι εθνικού ποσοστού 57,5%. Οι ιταλικές αρχές δήλωσαν ότι η επίπτωση των εν λόγω απολύσεων έγινε έντονα αισθητή σε ένα ήδη ευαίσθητο και απομονωμένο εργατικό δυναμικό.

- Η οικονομική ανταγωνιστικότητα του Πιεμόντε βασίζεται περισσότερο στη βιομηχανία κατασκευών και στον τομέα των υπηρεσιών απ’ ό,τι στην κλωστοϋφαντουργία. Ωστόσο, το ήμισυ του εργατικού δυναμικού της επαρχίας του Biellese (παραδοσιακό κλωστοϋφαντουργικό κέντρο του Πιεμόντε και γεωγραφική ζώνη στην οποία έλαβε χώρα περίπου το 35% των απολύσεων) απασχολείται στη διαδικασία παραγωγής, από το οποίο το ένα τρίτο στην παραγωγή κλωστοϋφαντουργικών προϊόντων. Η επίπτωση των απολύσεων στο Πιεμόντε αντικατοπτρίστηκε στην αύξηση των αιτήσεων για συνδρομή από το έκτακτο ταμείο εγγύησης μισθών και ημερομισθίων (CIGS).

- Λομβαρδία: Οι ιταλικές αρχές παρουσίασαν μια εικόνα με αντιθέσεις: αφενός, γενική ανταγωνιστικότητα των τομέων εκτός της κλωστοϋφαντουργίας στην περιφέρεια και, αφετέρου, καθοδική πορεία της ανταγωνιστικότητας των κλωστοϋφαντουργικών μονάδων. Η μεγαλύτερη συγκέντρωση κλωστοϋφαντουργικών επιχειρήσεων παρατηρείται στο Μιλάνο, στη Μπρέσια, στο Βαρέζε, στο Μπέργκαμο και στο Κόμο και οι εν λόγω επιχειρήσεις βρίσκονταν ήδη σε παρακμή επί σειρά ετών. Οι ιταλικές αρχές χρησιμοποιούν δεδομένα του INAIL[7] για να στοιχειοθετήσουν την επιδεινούμενη κατάσταση στον κλωστοϋφαντουργικό τομέα στις εν λόγω περιοχές: ο αριθμός των απασχολούμενων στον εν λόγω τομέα εργαζομένων στην Λομβαρδία μειώθηκε από 22.426 το 2000 σε 17.267 το 2004, ήτοι μείωση περίπου 23% εντός τεσσάρων ετών.

- Τοσκάνη: Ο αριθμός των κλωστοϋφαντουργικών επιχειρήσεων στην επαρχία του Πράτο μειώθηκε σχεδόν κατά 20% την περίοδο από το 2002 (5.508) έως το 2006 (4.429). Κατά την ίδια περίοδο ο αριθμός των εργαζομένων στις κλωστοϋφαντουργικές επιχειρήσεις του Πράτο παρουσίασε επίσης μείωση κατά 25% (28.600 το 2002, έναντι 21.436 το 2006). Από τις τελευταίες περιφερειακές στατιστικές προκύπτει ότι, ενώ σε γενικές γραμμές οι περιφερειακές τάσεις απασχόλησης είναι σταθερές, ο αριθμός των εργαζομένων στην κλωστοϋφαντουργία παρουσιάζει μείωση (-5,7% το τρίτο τρίμηνο του 2007 σε σύγκριση με το προηγούμενο έτος).

Κατά συνέπεια, υπ' αυτές τις συνθήκες, οι απολύσεις μπορεί να θεωρηθεί ότι έχουν σοβαρές αρνητικές επιπτώσεις στην τοπική οικονομία των εν λόγω τεσσάρων περιφερειών.

8. Όσον αφορά την πλήρωση των κριτηρίων που θεσπίζονται στο άρθρο 6 του κανονισμού (ΕΚ) αριθ. 1927/2006, στην αίτηση αναφέρονται τα ακόλουθα στοιχεία: η Ιταλία επιβεβαίωσε ότι η χρηματοδοτική συνεισφορά του ΕΤΠΠ δεν αντικαθιστά μέτρα τα οποία αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων εργασίας, διαβεβαίωσε δε ότι οι συγκεκριμένες δράσεις παρέχουν στήριξη σε μεμονωμένους εργαζομένους και δεν χρησιμοποιούνται για την αναδιάρθρωση επιχειρήσεων ή τομέων. Οι ιταλικές αρχές επιβεβαίωσαν ότι οι επιλέξιμες δράσεις δεν λαμβάνουν συνδρομή από άλλα κοινοτικά χρηματοδοτικά μέσα.

Συνεπώς, για τους προαναφερθέντες λόγους, προτείνεται να γίνουν δεκτές οι αιτήσεις EGF/2007/05/IT/Sardegna, EGF/2007/06/IT/Piedmont, EGF/2007/07/IT/ Lombardy και EGF/2008/01/IT/Tuscany που υποβλήθηκαν από την Ιταλία και αφορούν τον κλωστοϋφαντουργικό τομέα, καθώς παρασχέθηκαν αποδείξεις ότι οι απολύσεις αυτές απορρέουν από μεγάλες διαρθρωτικές αλλαγές στη μορφή του παγκόσμιου εμπορίου που οδήγησαν σε σοβαρή οικονομική αναστάτωση η οποία επηρεάζει την τοπική οικονομία. Προτείνονται συντονισμένες δέσμες επιλέξιμων εξατομικευμένων υπηρεσιών για συνολικό ποσό 70.316.150 EUR για τις τέσσερεις περιφέρειες, εκ του οποίου η αιτούμενη συνεισφορά του ΕΤΠΠ ανέρχεται σε 35.158.075 EUR.

Χρηματοδότηση

Ο συνολικός ετήσιος προϋπολογισμός που διαθέτει το Ευρωπαϊκό Ταμείο Προσαρμογής στην Παγκοσμιοποίηση ανέρχεται σε 500 εκατομμύρια ευρώ. Ποσό 3.106.882 EUR έχει ήδη κινητοποιηθεί για δύο αιτήσεις και έχει προταθεί συνολικό ποσό 10.770.772 EUR για δύο ακόμη περιπτώσεις. Το συνολικό ποσό ανέρχεται λοιπόν σε 13 877 654 EUR ενώ το ποσό που παραμένει διαθέσιμο ανέρχεται σε 486.122.346 EUR.

Η προτεινόμενη ενίσχυση της Επιτροπής στο πλαίσιο του Ταμείου βασίζεται στις πληροφορίες που διαβίβασαν οι αιτούσες χώρες.

Με βάση τις αιτήσεις στήριξης από το Ταμείο που υποβλήθηκαν από την Ιταλία στην οποία επηρεάστηκε ο τομέας της κλωστοϋφαντουργίας, οι συνολικές εκτιμήσεις των συντονισμένων δεσμών εξατομικευμένων υπηρεσιών που θα χρηματοδοτηθούν έχουν ως εξής:

Εξατομικευμένες υπηρεσίες που θα χρηματοδοτηθούν (σε EUR) |

Ιταλία /Σαρδηνία 2007/005 | 10 971 000 |

Ιταλία/Πιεμόντε 2007/006 | 7 798 750 |

Ιταλία/Λομβαρδία 2007/007 | 12 534 125 |

Ιταλία/Τοσκάνη 2008/001 | 3 854 200 |

Σύνολο | 35 158 075 |

Ενόψει της εξέτασης αυτών των τεσσάρων αιτήσεων[8], και λαμβανομένου υπόψη του μέγιστου δυνατού ποσού επιδότησης από το Ταμείο που θεσπίζεται σύμφωνα με το άρθρο 10 του κανονισμού (ΕΚ) αριθ. 1927/2006, καθώς και των υφιστάμενων περιθωρίων για την εκ νέου διάθεση πιστώσεων, η Επιτροπή προτείνει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση για συνολικό ποσό 35.158.075 EUR , το οποίο θα διατεθεί στο πλαίσιο του τομέα 1α του δημοσιονομικού πλαισίου.

Μετά τη διάθεση του ζητούμενου ποσού ενίσχυσης, θα παραμείνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του 2008 ποσοστό μεγαλύτερο από το 25% του μέγιστου ετήσιου ποσού του Ευρωπαϊκού Ταμείου Προσαρμογής στην Παγκοσμιοποίηση, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

Με την υποβολή της παρούσας πρότασης για τη χρησιμοποίηση του Ταμείου, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, προκειμένου να επιτύχει τη συμφωνία των δύο σκελών της αρμόδιας για τον προϋπολογισμό αρχής σχετικά με την ανάγκη να χρησιμοποιηθεί το Ταμείο και για το απαιτούμενο ποσό. Η Επιτροπή καλεί όποιο από τα δύο σκέλη της αρμόδιας για τον προϋπολογισμό αρχής καταλήξει πρώτο σε συμφωνία επί του σχεδίου πρότασης για τη χρησιμοποίηση του Ταμείου, στο κατάλληλο πολιτικό επίπεδο, να ενημερώσει το έτερο των σκελών και την Επιτροπή για τις προθέσεις του.

Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

Η Επιτροπή θα υποβάλει αίτηση μεταφοράς για να εγγραφούν στον προϋπολογισμό του 2008 ειδικές πιστώσεις ανάληψης υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[9], και ιδίως το άρθρο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[10], και ιδίως το άρθρο 12 παράγραφος 3,

έχοντας υπόψη την πρόταση της Επιτροπής[11],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (εφεξής το «Ταμείο») συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

(2) Η διοργανική συμφωνία της 17ης Μαΐου 2006 επιτρέπει την κινητοποίηση του Ταμείου εντός του ανώτατου ορίου των 500 εκατομμυρίων EUR.

(3) Η Ιταλία υπέβαλε τέσσερεις αιτήσεις χρησιμοποίησης του Ταμείου λόγω απολύσεων στον τομέα της κλωστοϋφαντουργίας και συγκεκριμένα στις 9 Αυγούστου 2007 για τη Σαρδηνία, στις 10 Αυγούστου 2007 για το Πιεμόντε, στις 17 Αυγούστου 2007 για τη Λομβαρδία και στις 12 Φεβρουαρίου 2008 για την Τοσκάνη. Οι αιτήσεις αυτές είναι σύμφωνες με τις απαιτήσεις για τον καθορισμό του ύψους των χρηματοδοτικών συνεισφορών που προβλέπονται στο άρθρο 10 του κανονισμού (ΕΚ) αριθ. 1927/2006.

(4) Επομένως, πρέπει να κινητοποιηθεί το Ταμείο για τη χορήγηση της χρηματοδοτικής συνεισφοράς για τις δύο αιτήσεις,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ :

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2008, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για να παράσχει το ποσό των 35 158 075 EUR σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1 όπως διορθώθηκε στην ΕΕ L 48 της 22.2.2008, σ. 82.

[3] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE—αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς, ΕΕ L 393 της 30.12.2006, σ. 1.

[4] Οι ιταλικές αρχές επιβεβαίωσαν ότι κατά την εθνική ταξινόμηση των τομέων χρησιμοποιείται η κατάταξη σε κατηγορίες ATECO-ISTAT 2002 η οποία βασίζεται στη NACE αναθ. 1.1 (η ισχύουσα νομοθεσία NACE μέχρι την 1η Ιανουαρίου 2008). Όλες οι επιχειρήσεις που περιλαμβάνονται στους καταλόγους τους (και στις τρεις αιτήσεις) υπάγονται στο «δεύτερο επίπεδο ATECO (και NACE) τομέας 17 – «παραγωγή κλωστοϋφαντουργικών υλών» που αντιστοιχεί στον τομέα 13 NACE στις νέες κατηγορίες NACE αναθ. 2.

[5] Ευρωπαϊκό Παρατηρητήριο της Αλλαγής (ΕΜCC). Χαρακτηριστικά τομέων – Υφαντουργία και βιομηχανία δερμάτων στην Ευρώπη: τέλος εποχής ή νέα αρχή; (2004)http://www.eurofound.europa.eu/emcc/content/source/tn04004a.htm

[6] SEC(2008)1657

[7] INAIL : Istituto nazionale per l'assicurazione contro gli infortuni sul lavoro ( Εθνικό Ίδρυμα ασφάλισης των εργαζομένων κατά των εργατικών ατυχημάτων )

[8] Ανακοινώσεις προς την Επιτροπή σχετικά με τέσσερεις αιτήσεις κινητοποίησης του Ευρωπαϊκού Ταμείου Προσαρμογής στην Παγκοσμιοποίηση που υποβλήθηκαν από την Ιταλία (SEC(2008) 2414) στις οποίες εκτίθεται η ανάλυση της Επιτροπής σχετικά με τις αιτήσεις.

[9] ΕΕ C 139 της 14.6.2006, σ. 1.

[10] ΕΕ L 406 της 30.12.2006, σ. 1.

[11] ΕΕ C […], […], σ. […].